Zápis
z mimoriadneho zasadnutia Obecného zastupiteľstva v Lutile
konaného dňa 25.8.2010
	
Prítomní:	poslanci podľa prezenčnej listiny, 
		Konateľ LITA s.r.o. Lutila Stanislav Gontko 

Ospravedlnení: Ing. Eva Loučičanová, Dušan Hrčka
Občania:	podľa priloženej prezenčnej listiny (počet 27)

Program:
1.	Otvorenie
2.	Informácia o povodňovej situácii v dňoch 15. a 16. augusta 2010 v obci Lutila
3.	Odstraňovanie vzniknutých škôd a následkov po povodni.
4.	Žiadosť na Povodie Hrona o vypílenie drevnej hmoty a rozšírenie a prehĺbenie koryta Kopernického potoka.
5.	Diskusia
6.	Záver

	Zasadnutie obecného zastupiteľstva otvoril starosta obce Ján Pružina. Privítal prítomných občanov, poslancov a konateľa firmy LITA s.r.o. p. Gontku. Konštatoval, že zasadnutie OZ je uznášania schopné nakoľko je prítomná nadpolovičná väčšina poslancov.

Za overovateľov určil: pp. JUDr. Viktora Šurku a Slavomíra Pružinu 
Za zapisovateľku určil p. Evu Hromádkovú	

K bodu 2. – Informácia o povodňovej situácii v dňoch 15. a 16. augusta 2010 v obci Lutila

Informáciu podal starosta obce Ján Pružina. V úvode poďakoval občanom, ktorí nezištne pomáhali či už postihnutým susedom a aj iným spoluobčanom. Ďalej poďakoval pracovníkom LITA s.r.o.  a pracovníkom cez úrad práce (znevýhodnení pracovníci), ktorí celé dni odstraňovali naplavené konáre a iný odpad, pomáhali občanom podľa potreby a možnosti. Poďakoval tiež pracovníčkam obecného úradu, ktoré zabezpečovali povodňové práce z obecného úradu. 
Starosta ďalej uviedol, že 15. augusta okolo 10,00 hod. sa vybrežil Lutilský potok na dolnom konci obce a zlial záhradky na Školskej ulici, rodinné domy na Bottovej ulici, Školskej ulici a časť Štefánikovej ulice (rodinné domy pani Márie Malej, Waisových a Krnčokových). Z časti bola zaplavená štátna cesta III. triedy na začiatku obce. Vo večerných hodinách voda upadla. 
Dňa 16.8.2010 cca o 13,20 hod. začal padať ľadovec, ktorý poškodil strechy rodinných domov, rozbil skleníky, prístrešky, strechy na hospodárskych budovách, obité omietky a iné škody. Hodinu na to cca o 14,45 hod. sa začal prudký dážď a za krátku dobu sa vybrežil Kopernický potok. Príval vody zobral most na Kamennej ulici pri Svetlíkov. Voda sa vyliala na štátnu cestu III. tr. Na Štefánikovej ulici pri Hromádkov. Bola zaplavená Štefánikova ulica, Kuzmányho ulica, Bottova ulica, časť Školskej ulice. Našťastie v našej obci neboli straty na životoch. 
V tomto čase bolo postihnutých 21 obcí v našom regióne. Hasiči nestíhali a ani nemali čo robiť v čase veľkej vody. Muselo sa čakať až kým voda neupadne a až potom začali čerpať vodu z rodinných domov. Čerpadlá poskytla aj firma LITA a firma ENERGOGAZ z Košíc, ktorá v našom katastri ťaží bentonit. 
Na povodňovú situáciu v obci sa prišli pozrieť a riešiť vzniknuté problémy predstavitelia štátnej správy:

Prednosta Obvodného úradu Žiar nad Hronom p. Žabka
Riaditeľ Hasičského a záchranného zboru v Žiari N. Hronom p. Pružina
Riaditeľ Policajného zboru Žiar nad Hronom p. Mihál

Kritická situácia bola na moste pri Hormádkov na štát. ceste III. tr. na križovatke Štefánikovej a Gazdovskej ulice, nakoľko bol tento most z jednej strany podmytý. Toto bolo nahlásené na políciu Regionálnej správa ciest ako aj na krízový štáb. Štátna cesta III. tr. bola uzatvorená z obidvoch strán, autobusy chodili do Slaskej cez Janovu Lehotu a ostatná doprava bola odklonená cez miestnu komunikáciu na Gazdovskej a Kuzmányho  ulici. Tieto komunikácie sú v zlom stave a prechádzajúce ťažké autá, kamióny ešte viac tieto miestne komunikácie poškodzovali. 
A tak starosta i bez súhlasu prednostu ObÚ Žiar nad Hronom, po zhodnotení situácie a prehodnotení s riaditeľom Regionálnej správy ciest pustili dopravu po štát. ceste III. tr. v polovičnom profile. 
Našej obci pomohli aj z Technických služieb mesta Žiar nad Hronom a sám p. primátor poskytol vrecia a piesok, nakoľko sa na štát. ceste vyrazili obrubníky aby voda stekala do potoka a nakládli sa tam vrecia s pieskom.
P. Černaj z Povodia Hrona bol v obci aj v deň povodne a na druhý deň 17. augusta starosta ho pozval na tvaromiestnu obhliadku potoka nakoľko v potoku ostali aj pováľané stromy (pri Spodniakov padol topoľ o prieme 120 cm, ktorý bolo treba popíliť). Námestník  Povodia Hrona Ing. Goga poslal do obce UDS a kráčací báger, ktorý išiel potokom a prehlboval koryto. Piesok a štrky sú vytlačené po krajoch potoka, sú vytvorené hrádze do výšky 1 m. Je potrebné tento nános odpratať lebo ak sa  znova privalí nejaká veľká voda tak to zoberie a upchá potok na dolnom toku. 
Obec nemôže zasahovať resp. upravovať potok nakoľko potok je vo vlastníctve Povodia Hrona. Obci to nedovoľuje zákon ani rozpočtové pravidlá (obec nesmie investovať do cudzieho majetku).
Starosta ďalej informoval, že 24. augusta sa zúčastnil krízového štábu na ObÚ Žiar nad Hronom, kde boli všetci starostovia. Starostovia pripomienkovali, že nie sú vytvorené opatrenia proti povodniam. Na budúci týždeň príde na ObÚ riaditeľ Stredného Hrona a budú sa hľadať riešenia.
V obci boli strhnuté 2 mosty – pri Svetlíkov a oproti Golhovým na Kuzmányho ulicu. Most oproti Golhovým je úplne zlikvidovaný. Nie sú finančné prostriedky na postavenie nového mosta, sú potrebnejšie opravy. Teraz by sa mohla na tomto mieste spraviť lávka pre peších.

Diskusia:
Ing. Félix Krnčok:
-	požiadal aby zo strany obecného úradu bol robený tlak na Povodie Hrona ohľadom čistenia potoka,
-	uviedol, že kanalizácia je vybudovaná neodborne, upchaná pri Golhov,
-	prebieha nelogické čistenie potoka
-	most nie je problém postaviť

Jaroslav Dubóczy:
Upozornil na rozbitú miestnu komunikáciu na Kuzmányho ulici
Ponukol finančnú pomoc na pohonné hmoty ako aj dovozom štrku pri odstraňovaní povodňových škôd,
Navrhol prizvať odborníka, ktorý by posúdil situáciu a navrhol riešenie ako predchádzať škodám pri takýchto povodniach

Jana Macejáková:
-	Dňa 15.8. v nedeľu prívalová voda zasiahla pivničné priestory rodinných domov na vršku Ulica podhorská, Gorkého.
-	Žiadala riešiť záchyt prívalovej vody z lesa vykopaním  jarku, ktorý by vodu odviedol mimo zastavaného územia.

P. Kováč:
Býva na Školskej ulici v rodinnom dome, kde boli zaliate záhrady zobralo im ploty. Občania sú nedisciplinovaní, teraz sypú odpad zo svojich záhrad na breh potoka (Záhradný a aj komunálny odpad),

František Čierny:
Zlá kanalizácia, neodvádza vodu z cesty, tečie mu do dvora

Ján Imriš, poslanec:
Uviedol, že kanalizácia bola vybudovaná podľa projektu, projekt sa maximálne dodržal a v tom čase bol vedúcim prevádzky, ktorá kanalizáciu stavala a môže zodpovedne prehlásiť, že kanalizácia je vybudovaná dobre.

Ján Svetlík:
Popri Ervínovi Neuschlovi tiekla voda vo výške 20 cm, čo bol veľký príval vody. 
Upozornil na to, že deti si na potoku stavajú hrádze a keď sa hrádza pretrhne je to veľký príval vody, stalo sa, že po takomto pretrhnutí bola až 2 m vlna

Slavomír Pružina, poslanec:
Uviedol, že býva blízko mosta, ktorý bol zobratý a súhlasí s tým, aby bola na tomto mieste postavená len lávka pre peších. Nie je potrebné aby sa staval veľký most. Keby tento most tu nebol škôd by bolo menej.

Marta Uhrecká:
Upozornila, že popri ich dome na brehu potoka sú veľké stromy, ktoré sú podmyté a môžu každú chvíľu padnúť. Pracovníci povodia povedali, že v tých miestach je potok čistý a nemjú čo tam robiť.

Peter Knopp:
Upozornil na to, že kanalizačné šachty sú zahádzané rôznym odpadom,
Je potrebné vykonať údržbu mosta na Školskej ulici a upraviť miestnu komunikáciu na Kamennej ulici.
Poďakoval starostovi za dobrú koordináciu prác počas povodní.

Stanislav Gontko, konateľ LITA s.r.o.:
Uviedol, že jeho pracovníci po každých väčších dažďoch čistia kanalizačné šachty a nájdu v nich nahádzané handry, vedrá, drevo, hlinu, kamenie. Šachty sú umelo upchávané.

Starosta na jednotlivé podnety odpovedal. Uviedol, že celá kanalizácia v obci je v správe Vodární a kanalizácií a bude ich písomne žiadať o vyčistenie kanalizačných šácht. 
Ďalej bude jednať s Povodím Hrona o vyčistení a úprave potoka, jednať bude s Biskupským úradom, firmou Máles a UPS Lutila ohľadom vykopania jarku popod horu, aby sa prívalová voda odviedla mimo zastavaného územia.

Zapísala: Eva Hromádková

								Ján  P r u ž i n a
								   Starosta obce